Up-161/00
Datum: 2001-11-27T00:00:00.000+01:00
ecli: ECLI:SI:USRS:2001:Up.161.00
vrsta: posamični akt
zadeva: ustavna pritožba
objavljeno: Neobjavljeno | 27.11.2001
dokument: US21078
akt: Ustavna pritožba A. A. zoper odločbo Sodišča združenega dela Republike Slovenije št. I Sp 290/92 z dne 15. 4. 1993 in sklep Višjega delovnega in socialnega sodišča Št. 45/99 z dne 24. 2. 2000 v zvezi s sklepom Delovnega in socialnega sodišča v Ljubljani št. Ps 1416/96 z dne 5. 2. 1999
resitev: zavrženje
izrek: Ustavna pritožba A. A. zoper odločbo Sodišča združenega dela Republike Slovenije št. I Sp 290/92 z dne 15. 4. 1993 in sklep Višjega delovnega in socialnega sodišča Št. 45/99 z dne 24. 2. 2000 v zvezi s sklepom Delovnega in socialnega sodišča v Ljubljani št. Ps 1416/96 z dne 5. 2. 1999 se zavrže.
stavek: Po prvem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS) se ustavna pritožba lahko vloži, če so izčrpana vsa pravna sredstva.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.
podlaga: Zakon o Ustavnem sodišču (ZUstS), 51., 2. al. 1. odst. 55. čl.
datum_vloge: 2000-05-10T22:00:00.000Z
datum_odlocitve: 2001-11-26T23:00:00.000Z

# Up-161/00

27. 11. 2001

# S K L E P

Ustavno sodišče je v postopku za preizkus ustavne pritožbe A. A. iz Ž. Z. na seji senata dne 27. novembra 2001

s k l e n i l o :

Ustavna pritožba A. A. zoper odločbo Sodišča združenega dela Republike Slovenije št. I Sp 290/92 z dne 15. 4. 1993 in sklep Višjega delovnega in socialnega sodišča Št. 45/99 z dne 24. 2. 2000 v zvezi s sklepom Delovnega in socialnega sodišča v Ljubljani št. Ps 1416/96 z dne 5. 2. 1999 se zavrže.

## O b r a z l o ž i t e v

Pritožnik izpodbija odločbo Sodišča združenega dela Republike Slovenije, s katero je bila na pritožbo Skupnosti pokojninskega in invalidskega zavarovanja Slovenije odločba sodišča prve stopnje spremenjena tako, da je bil zavrnjen pritožnikov zahtevek za priznanje pravice do ponovne odmere starostne pokojnine ob upoštevanju osebnega dohodka, izplačanega za delo preko polnega delovnega časa v letih 1973 in 1974 in posebne nagrade, izplačane v letu 1975. Višje delovno in socialno sodišče pa je z izpodbijanim sklepom potrdilo sklep sodišča prve stopnje, da se pritožnikov predlog za dovolitev obnove in za obnovo postopka zavrže, ker pritožnik ni navedel novih dejstev in dokazov po 9. točki 421. člena Zakona o pravdnem postopku (Uradni list RS, št. 4/77 in nasl. - ZPP77).

Po prvem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS) se ustavna pritožba lahko vloži, če so izčrpana vsa pravna sredstva. Sprejeto je torej načelo, da Ustavno sodišče kot najvišji organ sodne oblasti za varstvo človekovih pravic in temeljnih svoboščin (prvi odstavek 1. člena ZUstS) odloča o ustavni pritožbi le, če zatrjevane kršitve človekovih pravic in temeljnih svoboščin niso bile odpravljene pri sodiščih splošne pristojnosti na podlagi odločanja o vloženih rednih in izrednih pravnih sredstvih. Izjemoma sme Ustavno sodišče odločiti o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS). Po prvem odstavku 52. člena ZUstS se ustavna pritožba vloži v 60 dneh od dneva vročitve posamičnega akta, zoper katerega je mogoča. V posebno utemeljenih primerih pa lahko Ustavno sodišče izjemoma odloča o ustavni pritožbi, ki je vložena po izteku tega roka (tretji odstavek 52. člena ZUstS).

Ko pritožnik izpodbija sklep Višjega delovnega in socialnega sodišča št. Psp 45/99 ne izkaže, da je zoper ta sklep vložil revizijo kot izredno pravno sredstvo, ki je ob upoštevanju 25. člena Zakona o delovnih in socialnih sodiščih (Uradni list RS, št. 19/94 - ZDSS) glede na vsebino individualnega delovnega spora dovoljena. Predpostavka iz prvega odstavka 51. člena ZUstS za obravnavo ustavne pritožbe zoper navedeni sklep sodišča zato ni podana.

Pritožnik ne navaja, kdaj je prejel odločbo Sodišča združenega dela Republike Slovenije št. I Sp 290/92, vendar iz njegovih kasnejših vlog na Delovno in socialno sodišče izhaja, da jo je prejel precej prej kot 60 dni pred vložitvijo ustavne pritožbe na Ustavno sodišče. Zato je ustavna pritožba zoper to odločbo vložena prepozno in jo je Ustavno sodišče tudi v tem delu zavrglo.

Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Predsednica senata:

Milojka Modrijan